Virallinen lehti nro C 014 , 19/01/1998 s. 0205



B4-1050, 1067, 1073, 1079 ja 1086/97 Päätöslauselma Sierra Leonen tilanteesta Euroopan parlamentti, joka - ottaa huomioon Yhdistyneiden kansakuntien turvallisuusneuvoston päätöslauselman nro 1132, - ottaa huomioon unionin puheenjohtajavaltion 28. toukokuuta, 20. kesäkuuta, 10. heinäkuuta ja 5. joulukuuta 1997 antamat julkilausumat Sierra Leonen tilanteesta, - ottaa huomioon aiemmat päätöslauselmansa Sierra Leonesta ja erityisesti 12. kesäkuuta 1997 antamansa päätöslauselman ((EYVL C 200, 30.6.1997, s. 170.)), - ottaa huomioon neuvoston 8. joulukuuta 1997 vahvistaman yhteisen kannan; A. muistuttaa, että osa Sierra Leonen armeijan joukoista teki 25. toukokuuta 1997 sotilasvallankaappauksen ja kukisti demokraattisesti valitun presidentti Kabbahin ja pakotti tämän pakenemaan maasta, B. katsoo, että tämä vallankaappaus, joka oli kolmas vuodesta 1992 alkaen, oli takaisku siviiliviranomaisten ja Yhdistyneen vallankumousrintaman kapinallisten ponnisteluille maaliskuussa 1996 aloitettuun demokratisointiprosessiin ja monipuoluevaalien järjestämiseen liittyen, C. ottaa huomioon Sierra Leonen väestöön vallankumouksen jälkeen kohdistuneet ryöstöt ja väkivaltaisuudet, D. on huolissaan maailman elintarvikeohjelman 25. marraskuuta 1997 antamasta varoituksesta, jonka mukaan 200 000:ta ihmistä Sierra Leonessa uhkaa nälänhätä, ja arvioista, joiden mukaan 200 000 ihmistä on joutunut hätäsiirtolaisiksi ja pakenee väkivaltaa, jonka kourissa maa on ollut vallankaappauksen jälkeen, E. ottaa huomioon Yhdistyneiden kansakuntien turvallisuusneuvoston 8. lokakuuta 1997 vahvistamat pakotteet sotilasjunttaan kuuluvien vapaan liikkumisen kieltämiseksi ja aseiden ja polttoaineen vientikiellon täytäntöönpanemiseksi, F. ottaa huomioon, että Yhdistyneet kansakunnat on antanut ECOWASille valtuudet valvoa näiden pakotteiden noudattamista, G. ottaa huomioon, että Conakryssa tehtiin 23. lokakuuta 1997 sotilasjuntan ja ECOWASin viiden jäsenen komitean (Committee of five) välinen rauhansopimus, jonka presidentti Kabbah hyväksyi, H. ottaa huomioon, että rauhansopimuksessa määrätään paluusta perustuslainmukaiseen laillisuuteen sekä kaikkien joukkojen aseistariisunnasta ja vetäytymisestä kuuden kuukauden kuluessa; 1. Toistaa tuomitsevansa Sierra Leonessa suoritetun vallankaappauksen, joka keskeytti demokratisointiprosessin ja aiheutti maan suistumisen sekasortoon, ja kehottaa Sierra Leonen viranomaisia saattamaan päätökseen siviiliväestöön kohdistuvat julmuudet; 2. Pitää tervetulleena 23. lokakuuta 1997 tehtyä rauhansopimusta ja pyytää kaikkia konfliktin osapuolia noudattamaan sopimuksen asettamia velvoitteita; 3. Pyytää EU:ta kiireellisesti selvittämään, miten se voisi toimia välittäjänä, erityisesti aseistariisuntasopimusten osalta; 4. Panee tyytyväisenä merkille neuvoston 8. joulukuuta 1997 vahvistaman yhteisen kannan, jolla pyritään toteuttamaan Euroopan unionin tasolla Yhdistyneiden kansakuntien turvallisuusneuvoston päättämät Sierra Leonen vastaiset pakotteet; 5. Pyytää komissiota kiireellisesti tutkimaan, onko Sierra Leonen väestölle saatavilla riittävästi hätäapua ja kuinka EU voi auttaa riittävän avun antamisessa; 6. Pyytää Euroopan unionia toimittamaan huomattavaa apua naapurimaille, jotka ovat vastaanottaneet paljon pakolaisia taistelujen alusta alkaen; 7. Kehottaa puhemiestään välittämään tämän päätöslauselman komissiolle, neuvostolle, AKT-EU-yhteiskokouksen puheenjohtajille, YK:n ja OAU:n pääsihteereille, ECOWASille sekä Sierra Leonen viranomaisille.